### Beslutning

Godkendt.

### Sagsfremstilling

### Resume og sagens baggrund

Ifølge Lov om organisering og understøttelse af beskæftigelsesindsatsen mv. skal Kommunalbestyrelsen hvert år senest 31. december vedtage en beskæftigelsesplan for det kommende års beskæftigelsesindsats med udgangspunkt i de vejledende beskæftigelsespolitiske mål, der er udmeldt af beskæftigelsesministeren. Jobcentret fremlægger udkast til Beskæftigelsesplan 2022 til godkendelse.

### Indstillinger

Direktionen indstiller, at Beskæftigelsesplan 2022 godkendes.

### Behandling

Direktionen, Økonomiudvalget, Kommunalbestyrelsen.

### Sagsfremstilling

Den årlige beskæftigelsesplan beskriver Kalundborg Kommunes indsats på beskæftigelsesområdet det pågældende år. Planen udarbejdes indenfor rammerne af den 4-årige arbejdsmarkedspolitiske strategi og afspejler samtidig de nationale mål, der hvert år udmeldes af beskæftigelsesministeren.

Beskæftigelsesministeren har udmeldt 5 mål for indsatsen i 2022, som er en videreførelse af målene i 2021. De 5 nationale mål, som skal være med til at sætte retning i kommunernes beskæftigelsesplaner i 2022, er:

1. Alle ledige skal have en værdig sagsbehandling
2. Flere ledige skal opkvalificeres
3. Flere flygtninge og familiesammenførte skal være selvforsørgende
4. Flere personer med handicap skal i beskæftigelse
5. Virksomhederne skal sikres den nødvendige og kvalificerede arbejdskraft.

På baggrund af ovenstående har Jobcentret, inden for rammerne af den 4-årige arbejdsmarkedspolitiske strategi, udarbejdet forslag til Beskæftigelsesplan 2022. Planen adresserer de nationale beskæftigelsesmål under overskrifter, der samtidig relaterer til de fokusområder, der er prioriteret i den arbejdsmarkedspolitiske strategi.

Beskæftigelsesplanen giver et samlet overblik over rammerne for indsatsen, udfordringer på det lokale arbejdsmarked, fokusområder i indsatsen i 2022 og Jobcentrets tiltag i den sammenhæng. Som det sidste element i planen indgår budgettet for beskæftigelsesindsatsen i 2022.

*Fokusområder i indsatsen 2022* Jobcentrets indsats og tilgang til kerneopgaven ift. borgere og virksomheder tager grundlæggende afsæt i [adresse] ledelses- og styringsgrundlag og den arbejdsmarkedspolitiske strategi, som bygger på værdier, der understøtter en værdig sagsbehandling af alle borgere og fælles retning. Heri ligger bl.a. de grundlæggende principper om, at den enkelte borger skal være i centrum for valget af den konkrete indsats, og at vi iværksætter dét, der giver mening frem for standardløsninger.

Jobcentret anbefaler følgende fokusområder for indsatserne i 2022:

Fokus i indsatsen for unge:

* Fastholdelse af den hyppigere og tættere kontakt med alle unge, både under og mellem deltagelse i aktive tilbud

* En differentieret og intensiv indsats med afsæt i den enkeltes ressourcer og med fokus på progression mod uddannelse og job

* Fortsat udbygning af den styrkede indsats og samarbejde med uddannelsesinstitutionerne for at fastholde unge, der er påbegyndt uddannelse og job

* Fortsat fokus på udvikling af den kommunale ungeindsats (KUI) og det tværgående samarbejde med øvrige fagcentre, herunder implementering af anbefalinger fra den eksternt udarbejdede Ungeanalyse

* Fokus på at styrke indsatsen omkring samarbejde med virksomhederne med henblik på at understøtte uddannelsesområdet.

Fokus i indsatsen for at flere ledige sikres jobmatch og opkvalificeres:

* Øget fokus på, at ingen ledige borgere går fra en samtale, uden at de har fået at vide, hvor der er ledige job – som det forventes, at de søger

* Øget fokus på, at jobparate kontanthjælpsmodtagere sanktioneres, hvis de ikke har været jobsøgende i en hel kalendermåned. Den nye sanktionsmulighed er midlertidig og vil gælde i 2022 og 2023. A-kasserne har ansvaret for at sanktionere A-dagpenge-modtagere, hvis de ikke er jobsøgende

* Fortsat fokus på at udnytte mulighederne i uddannelsespuljerne og særlige uddannelsesinitiativer målrettet bestemte brancher

* Øget brug af voksenlærlingeordningen og fokus på at udnytte de udvidede muligheder i ordningen, som videreføres i 2022

* Øget anvendelse af virksomhedsrettet indsats både som indgang og træning til job og som motivation for efterfølgende uddannelse/opkvalificering.

* Særlig puljeindsats målrettet ledige seniorer, som kan have behov for en ekstra indsats på vej tilbage i job i 2022 og 2023.

Fokus i indsatsen for udsatte borgere – herunder syge og borgere med handicap:

* Mindske risikoen for, at sygemeldte borgere udstødes fra arbejdsmarkedet

* En individuel og helhedsorienteret indsats med sigte på, at borgeren opnår helt eller delvist fodfæste på arbejdsmarkedet i form af ordinære timer

* Øget fokus på tværfaglig indsats og hurtigere afklaring for udsatte borgere, som har tilknytning til to eller flere fagcentre, med henblik på en mere koordineret indsats

* Flere personer med handicap skal i beskæftigelse. Jobcentret vil arbejde for at hjælpe flere personer med handicap (fysisk eller psykisk) til at opnå og fastholde en tilknytning til arbejdsmarkedet.

Fokus i indsatsen for flygtninge og familiesammenførte:

* Fortsættelse af den aktive og virksomhedsrettede indsats med fokus på styrkelse af både de sproglige og faglige kompetencer

* Fortsat fokus på, at flere gennemfører en kompetencegivende uddannelse/ungdoms-uddannelse, der kan bane vejen til selvforsørgelse

* Fortsat rådgivning om og støtte til repatriering for de borgere, der har mod på/ønske om at vende tilbage til deres hjemland.

Fokus i den virksomhedsrettede indsats:

* Tilbyde proaktiv, systematisk og professionel hjælp til rekruttering af arbejdskraft, opkvalificering samt fastholdelse i de lokale virksomheder.

* Opprioritere rekrutteringsindsatsen, så flere jobåbninger synliggøres med henblik på et potentielt jobmatch med ledige

* At øge den virksomhedsrettede indsats for alle Jobcentrets målgrupper, herunder øge antallet af borgere med ordinære timer og borgere ansat i småjobs

* Iværksættelse af forløb med opkvalificering af ledige målrettet virksomhedernes behov samt målrettet arbejde med brancheskift

* Udbrede kendskabet til muligheder for at fastholde sygemeldte i beskæftigelse ved tidlig indsats og diverse støtteordninger.

Udkast til Beskæftigelsesplan 2022 er vedlagt som bilag.

### Økonomiske konsekvenser

Udgifter til beskæftigelsesindsatsen og offentlig forsørgelse afholdes indenfor rammen af budgettet for beskæftigelsesområdet i 2022, som er vedtaget af kommunalbestyrelsen.

### Sagens forløb

22-11-2021 Direktionen
Anbefales.
 08-12-2021 Økonomiudvalget 2021
Anbefales.
 15-12-2021 Kommunalbestyrelsen
Godkendt.